Animasieflieks nou in Afrikaans op kykNET(Foto: Unsplash) Die kleinspan kan van Januarie af uitsien na ŉ hele rits oorgeklankte animasieflieks op kykNET. Die kanaal sê die tradisie van animasie oorgeklank in Afrikaans strek dekades terug en gunstelinge soos Heidi het ŉ gesogte plek in die kanon van Afrikaanse televisievermaak. “Kinders geniet animasie en daar is tans nie genoeg kinderprogramme vir ons Afrikaanse kinders nie. Daarom is die besluit geneem om nuwe en moderne animasieflieks vir kykNET oor te klank,” sê Nicola van Niekerk, senior bestuurder van teksgedrewe produksies en aktualiteit. Eerste aan die beurt is Wiekie die Viking en die Towerswaard (die oorgeklankte weergawe van Vik the Viking and the Magic Sword). Wiekie se grootste begeerte is om aan sy kaptein-pa se sy te wees op hul reise vol avontuur. Ná ŉ tragiese gebeurtenis waar sy ma in ŉ goue standbeeld verander, het Wiekie geen ander keuse as om te wys waartoe hy in staat is om sy gesin te red nie. Die Meerminprinses (die oorgeklankte weergawe van The Mermaid Princess) is ’n pretbelaaide avontuur. Nadat ’n skip deur ’n verskriklike storm getref word, word die Meerminprinses gedwing om ’n klein mensdogtertjie te red. In dié avontuur besef die prinsessie dat die einste mense teen wie sy so lank gewaarsku is, eintlik almal goedheid in hulle dra. Soms verg dit net ŉ bietjie geduld om dit raak te sien. “Daar is nog vele animasieflieks oorgeklank in Afrikaans wat vir die kleingoed op pad is; hierdie is net die begin ,” sê van Niekerk. Komende animasieflieks oorgeklank in Afrikaans waarna kykers kan uitsien, sluit in Ella Bella Bingo, Snoet en Die Groot Avontuur en Vonk, ’n ruimteverhaal. Wiekie die Viking en die Towerswaard wys Saterdag 2 Januarie om 20:00 en Die Meerminprinses 9 Januarie om 20:00 op kykNET (DStv-kanaal 144).